Grupa Toyota, koja obuhvaća brend Daihatsu i kamione Hito, priopćila je da je u ožujku prodala 876.126 vozila, u odnosu na 693.759 prodanih u istom mjesecu godinu ranije
Krizom pogođen japanski proizvođač vozila Toyota izvijestio je u ponedjeljak o rastu prodaje na svjetskim tržištima u ožujku za 26,3 posto u odnosu na godinu ranije, unatoč milijunima povučenih vozila diljem svijeta zbog sigurnih problema.
Grupa Toyota, koja obuhvaća brend Daihatsu i kamione Hito, priopćila je da je u ožujku prodala 876.126 vozila, u odnosu na 693.759 prodanih u istom mjesecu godinu ranije, kazao je glasnogovornik Paul Nolasco.
U ožujku je kompanija povećala proizvodnju širom svijeta za 82,2 posto na 860.534 vozila, što je značajan skok u odnosu na isto razdoblje prethodne godine kada je industrija bila u raljama globalne gospodarske krize.
Japanski proizvođač vozila povukao je proteklih mjeseci oko deset milijuna vozila s tržišta diljem svijeta zbog grešaka na papučici gasa i kočnice.
Toyota je nedavno proširila opoziv na dva sportska vozila, Lexus GX 460 i neke modele Land Cruiser Prado, zbog problema sa stabilnošću.
Prošlog tjedna kompanija je pristala u SAD-u platiti 16,4 milijuna dolara kazne zbog skrivanja problema s papučicom gasa najmanje četiri mjeseca, što je uzrokovalo preko 50 smrtnih slučajeva u SAD-u. (H)